  Анжелика Тихонова корреспондент «Элькуновидение-2019» вожвылъяськонэ Глаз ёрос понна нош ик Юрий Князев пыриськоз. Ивортодэтъя «Удмуртия» агентстволэн корреспондентэзлы кырӟась туэ возьманъёсыз но азьвыл аръёсы пыриськылэмез бере улоназ воштӥськонъёсыз сярысь вераз. Юрий Князев Глаз ёросысь «Искра» лулчеберет юртын клубъёслэн огазеяськонзылэн кивалтӥсез луыса ужа. «Элькуновидение» вожвылъяськонэ со 2015-тӥ но 2018-тӥ аръёсы пыриськылӥз вал ини. Кырӟась ӟуч кылын вераське ке но, удмурт кырӟанъёсты быдэсъя. Калык куре, <…>, адямиослэн удмурт кырӟанъёсты кылэмзы потэ. Азьло ӟуч сямен гинэ кырӟалляй, нош али асме удмурт кылэ ӧръясько ини. Кырӟанъёс пыр кылэз дышетӥсько Юрий Князев, «Элькуновидение-2019» вожвылъяськонэ пыриськисьЮрий Князевлэн верамезъя, азьвыл аръёсы «Элькуновидение» пыриськемезлы луыса, со доры 6-8 аресъем пиналъёс дышетскыны куриськыны кутскизы. Адӟизы мынэсьтым выступлениме, милям но удмурт сямен, удмурт кырӟанъёсты кырӟаммы потэ шуизы Юрий Князев, «Элькуновидение-2019» вожвылъяськонэ пыриськисьСо сяна, Юрий Князев ачиз кырӟанъёс гожъяны кутскиз. Кылсярысь, туэ «Чагыр инметӥ» кырӟанэзлэсь крезьгурзэ но ачиз малпаз, нош кылъёссэ ёросысьтызы ик Валентина Васильева гожтӥз. Кырӟан бордын али но ужаськом на шуыса пусъе. Малпаськом вал, дась кырӟан ини шуыса, нош собере кылъёсызлэсь пуштроссэ мургес валам но, крезьгурез кылъёсызлы уггес тупа потӥз. Соин ик али та толэзь ӵоже ми сое быдэсак мукет ӧре воштӥськом Юрий Князев, «Элькуновидение-2019» вожвылъяськонэ пыриськисьКуинетӥ арзэ пыриськыса ини кырӟась вормон сярысь но малпаське, но льӧль малпанъёсаз уг выйы. Вормем потэ, конешно, но кызьы пӧрмоз, малы ке шуоно кырӟан котькуд ар выль, уд тодӥськы, кызьы сое калык пумиталоз, кельшоз-а Юрий Князев, кырӟасьЮрий Князев «Элькуновидение» вожвылъяськон элькунмылы туж кулэ шуыса пусъе, угось солы луыса трос гинэ выль удмурт кырӟанъёс пото. Туэ тани 15 кырӟась, озьыен, ӧжытэзъя 15 выль кырӟан. Со ӧжытэзъя. Уго куд-ог ёросъёсын «Ёросовидение» ортчыто. Мон уг тодӥськы, кӧня адями отчы пыриське, 10 пала, дыр, малпасько. Озьыен, отын эшшо 10 выль кырӟан кылдэ. Нош со удмурт кылэз, удмурт лулчеберетэз вӧлмытон Юрий Князев, «Элькуновидение-2019» вожвылъяськонэ пыриськисьПусъём, «Элькуновидение» вожвылъяськонын сяна, Юрий ассэ мукет конкурсъёсын но эскере. Кылсярысь, кылем арын со Киров улосвылын совето вакытысь кырӟанъёсъя «Спето в СССР» улосвылкуспо конкурсын вормиз. Тодэ вайытом, азьвыл Кияса, Пичи Пурга, Кез, Можга, Шаркан, Балезино, Кизнер, Алнаш, Сьӧлта, Ижкарысь Индустри, Первомай, Ленин но Октябрь ёросъёсысь кырӟасьёсын тодматӥм вал ини.  Тегъёс: Лулчеберет Удмуртия Глазкар удмуртъёс кырӟан Элькуновидение  